                                                                                                              Anexă la proiect HCL 


REGULAMENTUL LOCAL
REFERITOR LA IMPLICAREA PUBLICULUI ÎN ELABORAREA
SAU REVIZUIREA PLANURILOR DE URBANISM
SAU DE AMENAJARE A TERITORIULUI
CAPITOLUL  I

Dispoziţii generale

ART.1. (1) Prezentul Regulament a fost elaborat în conformitate cu prevederile art.57-61 din Legea nr.350/2001 privind amenajarea teritoriului şi urbanismul, cu modificările şi completările ulterioare, în baza Ordinului Ministerului Dezvoltării Regionale nr. 2701/2010 pentru aprobarea Metodologiei de informare şi consultare a publicului cu privire la elaborarea sau revizuirea planurilor de amenajare a teritoriului şi de urbanism. 

(2) Prin acest Regulament local se stabilesc competenţele obligatorii ale informării şi consultării publicului, care se aplică în cadrul proceselor de elaborare sau revizuire a planurilor de urbanism şi de amenajare a teritoriului. 

CAPITOLUL II
Principii care stau la baza prezentului regulament

ART.2. (1) Prezentul Regulament se adresează tuturor iniţiatorilor, elaboratorilor şi avizatorilor de planuri de urbanism şi de amenajare a teritoriului, precum şi tuturor factorilor de decizie din domeniu şi se aplică tuturor categoriilor de planuri de urbanism şi de amenajare a teritoriului, prevăzute de lege respectiv: Planul Urbanistic General (P.U.G), Plan Urbanistic Zonal (PUZ) si Plan Urbanistic de Detaliu (PUD). 
(2) Informarea şi consultarea publicului se efectuează în toate fazele proceselor de elaborare sau actualizare a planurilor de urbanism şi de amenajare a teritoriului şi este parte integrantă a procedurii de iniţiere, elaborare, avizare şi aprobare a documentaţiilor de urbanism şi amenajare a teritoriului. 

(3) Informarea şi consultarea publicului se fac obligatoriu în următoarele etape din cadrul procesului de elaborare sau revizuire a planurilor de urbanism si amenajare a teritoriului: 

a) – etapa pregătitoare – anunţarea intenţiei de elaborare; 

b) – etapa de documentare şi elaborare a studiilor de fundamentare; 

c) – etapa elaborării propunerilor ce vor fi supuse procesului de avizare; 

d) – elaborarea propunerii finale, care include toate observaţiile avizatorilor şi care se supune procedurii de transparenţă decizională; 

(4) Obiectivele implicării cetăţenilor în pregătirea, elaborarea, aprobarea şi monitorizarea planurilor de amenajare a teritoriului şi de urbanism sunt următoarele: 

a) Crearea unui cadru instituţional de ajustare continuă a intereselor membrilor comunităţii, satisfăcătoare pentru toţi cei implicaţi în procesul planificării dezvoltării urbane, în contextul promovării interesului public; 

b) Informarea publicului cu privire la intenţiile şi propunerile preliminare ale planurilor urbanistice şi atragerea lor în procesul de consultare; 

c) Oferirea posibilităţii cetăţenilor de a aduce la cunoştinţa autorităţii administraţiei publice locale a eventualelor observaţii, sugestii, semnalări, conflicte de interese cu privire la intenţia anunţată; 

d) Implicarea publicului în procesul de elaborare a documentaţiilor de urbanism şi în luarea deciziilor în domeniu; 

e) Colectarea informaţiilor şi opţiunilor cu privire la dezvoltarea urbanistică şi fundamentarea obiectivelor pe baza obiectivelor strategice de dezvoltare durabilă, ţinând cont de opiniile factorilor cheie implicaţi şi semnalele publicului; 

f) Creşterea/îmbunătăţirea calităţii planificării dezvoltării urbane şi a documentaţiilor de urbanism elaborate pe teritoriul comunei Crucea. 

(5) Documentaţiile de urbanism şi de amenajare a teritoriului înregistrate vor parcurge toate etapele de informare şi consultare a publicului prin grija persoanei cu responsabilitate in domeniul urbanismului şi în baza prezentului Regulament. Procesul de informare şi consultare a publicului pentru fiecare documentaţie se va finaliza cu un raport, ce va fi supus atenţiei autorităţilor administraţiei publice responsabile cu aprobarea planului, împreună cu documentaţia completă. 

(6) După aprobare, prezentul Regulament local devine act al administraţiei publice al comunei Crucea, iar parcurgerea tuturor etapelor este obligatorie pentru a se conferi documentaţiilor de urbanism legitimitate de aplicare, constituindu-se astfel temei juridic în vederea realizării programelor de dezvoltare urbanistică, precum şi a autorizării lucrărilor de construire a obiectivelor de investiţii, corelate cu strategia de dezvoltare. 

CAPITOLUL  III
Responsabilităţi, competenţe şi proceduri

Secţiunea 1 
Structura şi persoanele cu atribuţii în coordonarea informării şi consultării publicului pentru documentaţii de urbanism şi/sau amenajare a teritoriului 

ART.3. Responsabilitatea privind informarea şi consultarea publicului pentru planurile de urbanism şi amenajarea teritoriului revine, în conformitate cu atribuţiile stabilite prin prezentul Regulament: 

a) persoana responsabilă din cadrul Compartimentului de  Urbanism şi Programe de Dezvoltare; 

b) persoana responsabilă  cu informarea și consultarea publicului – persoana ce va fi desemnată din cadrul primariei; 

c) Comisia juridică și de disciplină  Amenajarea Teritoriului și urbanism – din cadrul Consiliului Local Crucea; 

ART.4. (1) În termen de cel mult 30 de zile de la data aprobării prezentului regulament, prin dispoziţia Primarului, va fi desemnată persoana responsabilă cu informarea şi consultarea publicului, pentru documentațiile de urbanism PUZ și PUD. 

(2) Privitor la P.U.G, responsabilitatea informării şi consultării publicului revine Compartimentului de Urbanism şi Programe de Dezvoltare. Persoana responsabilă va întocmi documentul de planificare a procesului de participare a publicului pentru fiecare documentaţie, în baza prezentului regulament. 

 (3) Persoana responsabilă cu informarea şi consultarea publicului are următoarele atribuţii: 

a) coordonează redactarea documentului de planificare a procesului de participare a publicului, pe baza Regulamentului local adoptat şi în funcţie de complexitatea planului de urbanism sau de amenajare a teritoriului; 

b) răspunde de redactarea cerinţelor specifice care vor fi incluse în documentele de selectare şi desemnare a elaboratorului pentru documentaţiile de urbanism şi amenajare a teritoriului iniţiate de autorităţile administraţiei publice locale; 

c) răspunde de redactarea propunerilor de cerinţe specifice necesar a fi incluse în avizul de oportunitate pentru documentaţiile de urbanism iniţiate de investitori privaţi, persoane fizice sau juridice, în colaborare cu Compartimentul de Urbanism şi Programe de Dezvoltare din cadrul aparatului de specialitate al Primăriei comunei Crucea; 

d) gestionează activităţile de informare şi consultare a publicului pe tot parcursul documentaţiei, până la aprobare; 

e) este persoana de contact din partea administraţiei publice locale pentru activităţile de informare şi consultare a publicului în privinţa proiectului respectiv.
ART.5. În funcţie de complexitatea documentaţiei de urbanism, persoana desemnată ca responsabilă cu informarea şi consultarea publicului, poate fi sprijinită de un grup de lucru permanent, din care pot face parte reprezentanţi ai administraţiei publice locale, ai mediului de afaceri şi ai societăţii civile, precum şi de reprezentanţi ai cetăţenilor cu respectarea prevederilor Legii nr. 52/2003 privind transparenţa decizională în administraţia publică, cu completările ulterioare, şi ale Legii nr. 544/2001 privind liberul acces la informaţiile de interes public, cu modificările şi completările ulterioare.
ART.6. Grupul de lucru permanent va fi numit prin dispoziţia primarului în baza referatului întocmit de persoana responsabilă cu informarea și consultarea publicului.
ART.7. Documentul de planificare a procesului de informare şi consultare a publicului, în baza căruia se desfăşoară procesul de participare a publicului trebuie să cuprindă următoarele informaţii obligatorii: 

a) identificarea părţilor interesate, persoane fizice sau juridice, instituţii publice care pot fi afectate de prevederile propuse prin planul de urbanism sau amenajare a teritoriului; 

b) modalitatea prin care vor fi anunţaţi cei interesaţi şi cei potenţial afectaţi referitor la iniţierea procesului de elaborare a planului de urbanism sau amenajare a teritoriului şi de schimbările propuse; 

c) modalitatea prin care li se va oferi ocazia celor afectaţi sau interesaţi de a discuta propunerea cu iniţiatorul şi proiectantul şi de a-şi exprima rezerve, de a formula obiecţii sau sesizare a unor probleme pertinente legate de propunerile din planul de urbanism sau de amenajare a teritoriului, înainte de supunerea spre avizare autorităţilor competente; 

d) calendarul propus de iniţiator pentru îndeplinirea obligaţiilor de informare şi consultare a publicului; 

e) datele de contact ale reprezentantului proiectantului, responsabil cu informarea şi consultarea publicului.
ART.8. Raportul informării şi consultării publicului, va cuprinde următoarele informaţii: 

1. Detalii privind tehnicile şi metodele utilizate de solicitant pentru a informa şi consulta publicul: 

a) datele şi locurile tuturor întâlnirilor la care cetăţenii au fost invitaţi să dezbată propunerea solicitantului; 

b) conţinutul, datele de transmitere prin poştă, numărul trimiterilor poştale, invitaţii, buletine informative, publicaţii; 

c) localizarea rezidenţilor, proprietarilor şi părţilor interesate care au primit notificări, buletine informative sau alte materiale scrise; 

d) numărul persoanelor care au participat la procesul de consultare şi informare; 

2. Rezumatul problemelor, observaţiilor, rezervelor exprimate de public pe parcursul de informare şi consultare: 

a) modul în care solicitantul a rezolvat sau intenţionează să rezolve observaţiile şi rezervele exprimate de public; 

b) observaţiile şi rezervele pe care iniţiatorul planului de urbanism nu poate sau nu e dispus să le rezolve, în baza motivaţiei scrise de iniţiator şi/sau elaboratorul documentaţiei; 

c) orice informaţii considerate necesare pentru susţinerea, preluarea sau nepreluarea propunerilor; 

Raportul informării şi consultării publicului este documentul cu care se finalizează fiecare proces de informare şi consultare a publicului şi se elaborează pentru fiecare documentaţie de urbanism şi amenjare a teritoriului.

ART.9. Raportul informării şi consultării publicului, însoţit de punctul de vedere al Inspectorului de Urbanism din cadrul Primăriei Comunei Crucea, fundamentează decizia Consiliului Local Crucea de aprobare sau respingere a planurilor de urbanism. 

Secţiunea a-2-a
Modalităţi de finanţare a activităţilor de informare şi consultare

ART.10. Pentru documentaţiile de urbanism iniţiate de către autoritatea publică locală, activităţile de informare şi consultare vor fi suportate din bugetul local. 

ART.11. Pentru documentaţiile de urbanism iniţiate de persoane fizice sau juridice interesate, finanţarea activităţilor de informare şi consultare publică poate fi asigurată de către Primaria Crucea, în urma achitării de către persoane fizice sau juridice interesate, a taxelor stabilite  prin Hotărâre a Consiliului Local Crucea, în temeiul Legii nr.227/2015 privind Codul fiscal, Capitolul VIII  – taxe speciale, art. 484, sau direct de către persoane fizice sau juridice interesate. 

ART.12. Taxa va fi achitată în avans, la sediul Primăriei Crucea, odată cu înregistrarea documentaţiei pentru informarea şi consultarea publicului. 

ART.13. Venitul obţinut din perceperea acestei taxe va fi folosit pentru cheltuielile aferente informării şi consultării publicului. 

Secţiunea a-3-a
Principiile de identificare a grupurilor ţintă pentru informare şi consultare, pentru fiecare categorie de plan

ART.14. Pentru Planul Urbanistic General (P.U.G.) şi Regulamentul Local de Urbanism (R.L.U.) aferent : 

- Procedura de informare şi consultare se adresează tuturor cetăţenilor comunei şi autorităţii competente în ceea ce priveşte protecţia mediului, precum şi tuturor autorităţilor interesate . 

ART.15. Pentru Planul Urbanistic Zonal (P.U.Z.) şi Regulamentul Local de Urbanism (R.L.U.) aferent, grupurile ţintă pot fi: 

a) persoane cu drept patrimonial: 

– iniţiatorii documentaţiei; 

– proprietari direct afectaţi; 

– proprietarii parcelelor vecine zonei afectate; 

b) alte grupuri-ţintă ce se vor identifica pe parcursul procedurii de informare şi consultare a publicului; 

ART.16. Pentru Planurile Urbanistice de Detaliu (P.U.D.) – grupul ţintă va fi constituit din proprietarii parcelelor vecine pe toate laturile parcelei care a generat P.U.D.-ul . 

Secţiunea a –4-a
Modul şi locul în care publicul va avea acces la informaţii şi documentaţii
ART.17. Se asigură spaţiu permanent dedicat schimbului de informaţii cu privire la activitatea de urbanism şi amenajare a teritoriului la sediul Primăriei comunei Crucea, str. Şos. Constantei, nr.45 (sala de ședințe). 

ART.18. Orarul şi locul unde se va putea face consultarea documentaţiilor de urbanism se va stabili pentru fiecare documentaţie în parte şi va fi specificat atât în anunţul de informare afişat pe site-ul Primăriei Comunei Crucea cât şi pe panourile de informare. 

ART.19. Caracterul public al documentaţiilor se asigură fără a se aduce atingere restricţiilor impuse de legislaţia în vigoare privind secretul comercial şi industrial, proprietatea intelectuală, protejarea interesului public şi privat, garantarea drepturilor fundamentale ale persoanelor fizice cu privire la dreptul de viaţă intimă, familială şi privată conform Legii nr.544/2001 privind liberul acces la informaţiile de interes public şi a Legii nr.52/2003 privind transparenţa decizională în administraţia publică. 

Secţiunea a-5-a
Definirea situaţiilor în care se consideră că Regulamentul local a fost încălcat şi măsurile administrative de sancţionare

ART.20. Documentaţiile de urbanism care se aprobă fără respectarea tuturor etapelor de informare şi consultare prevăzute în prezentul regulament pentru fiecare tip de documentaţie de urbanism (P.U.G., P.U.Z., P.U.D.), sunt nule de drept. 

ART.21. În cazul nerespectării prevederilor prezentului regulament, se vor aplica prevederile legislaţiei în vigoare, iar în cazul funcţionarilor se vor aplica sancţiunile stabilite prin Legea nr.188/1999 actualizată, privind Statutul funcţionarilor publici. 

ART.22. Nerespectarea prevederilor prezentului regulament de către iniţiatorii documentaţiilor urbanistice, va duce la imposibilitatea întocmirii Raportului de informare şi consultare a publicului şi implicit la restituirea documentaţiei la iniţiator. 

Secţiunea a-6-a
Modul în care se va face evaluarea proceselor de participare publică şi actualizarea Regulamentului local în consecinţă

ART.23. Evaluarea eficacităţii procesului de consultare şi informare a publicului se face anual prin analiza observaţiilor, reclamaţiilor şi recomandărilor de îmbunătăţire, a modificărilor legislative. În urma analizei se încheie un proces verbal care poate să stea la baza modificărilor prezentului Regulament. 
CAPITOLUL IV
Desfăşurarea etapelor metodologice diferenţiate pe 
categorii de planuri de amenajare a teritoriului şi de urbanism.
Planul Urbanistic General (P.U.G.) şi Regulamentul Local de Urbanism (R.L.U.) Aferent acestuia.
ART.24. Implicarea şi consultarea publicului se va face în cinci etape : 

Etapa 1 – etapa pregătitoare P.U.G. şi R.L.U. aferent; 

Etapa 2 – etapa de documentare şi elaborare a studiilor de fundamentare; 

Etapa 3 – etapa elaborării propunerilor P.U.G. şi R.L.U. aferent; 

Etapa 4 – etapa aprobării P.U.G. şi R.L.U. aferent; 

Etapa 5 – etapa monitorizării implementării P.U.G. şi R.L.U. aferent ;
Secţiunea 1
Etapa 1 – etapa pregătitoare P.U.G. şi R.L.U. aferent
ART.25. Primăria comunei Crucea, prin Compartimentul de Urbanism şi Programe de Dezvoltare, în calitate de iniţiator, informează publicul cu privire la intenţia de elaborare sau de revizuire a P.U.G, înainte de elaborarea documentelor necesare procedurii de atribuire a serviciilor de elaborare a planului. 

ART.26. Informarea cu privire la intenţia de elaborare a P.U.G. se face simultan, prin următoarele metode : 

a) presa locală; 

b) anunţuri afişate la sediul primăriei şi în spaţiile accesibile tuturor cetăţenilor; 

c) anunţ cu vizibilitate imediată publicat pe pagina proprie de internet; 

ART.27. Anunţurile prevăzute la art.26 vor cuprinde în mod obligatoriu  următoarele : 

a) prezentarea succintă a argumentării intenţiei de elaborare/revizuire a P.U.G. şi a obiectivelor P.U.G; 

b) numele şi datele de contact ale persoanei responsabile cu informarea şi consultarea publicului, către care pot fi transmise comentarii, observaţii şi propuneri; 

c) perioada de maximum 25 de zile de la data aducerii la cunoştinţa publicului a intenţiei, în care pot fi transmise comentarii, observaţii şi propuneri;
d) modul în care va fi pus la dispoziţia publicului răspunsul la observaţiile transmise în această perioadă; 

ART.28. Anunţurile publicate pe pagina proprie de internet şi cele afişate trebuie menţinute pe toată perioada în care pot fi transmise observaţii şi propuneri. 

ART.29. Intenţia de elaborare sau revizuire a P.U.G poate fi adusă la cunoştinţa publicului de către Primăria comunei Crucea, prin Compartimentul de Urbanism şi Programe de Dezvoltare şi prin anunţuri publicate în presa locală (cel puţin două anunţuri publicate la interval de minimum 3 zile), prin panouri amplasate pe domeniul public, afişe, interviuri, sau orice alte materiale. 

ART.30. Primăria comunei Crucea, prin Compartimentul de Urbanism şi Programe de Dezvoltare, primeşte de la public observaţii, sugestii sau propuneri cu privire la intenţia de elaborare sau revizuire a P.U.G. şi la informaţiile furnizate prin anunţ şi pun la dispoziţia publicului sinteza acestora şi argumentaţia preluării sau nepreluării propunerilor, în maximum 15 zile de la data limită stabilită pentru primirea lor. 

ART.31. Toate propunerile formulate precum şi nevoile identificate în urma procesului de informare şi consultare vor fi examinate şi sintetizate şi vor fi prezentate ca anexă la documentaţia necesară atribuirii serviciilor de elaborare a P.U.G. 

ART.32. Elementele de temă incluse în documentaţia necesară atribuirii serviciilor de elaborare sau revizuire a P.U.G. privind obiectivele principale, aspectele şi prevederile principale ce urmează a fi abordate, precum şi procedurile specifice de informare şi consultare a publicului pe parcursul elaborării sau revizuirii P.U.G. se redactează de către Compartimentul de Urbanism şi Programe de Dezvoltare, cu sprijinul unui grup cu rol consultativ format din reprezentanţi ai compartimentului de specialitate, comisiei tehnice de urbanism, autorităţii competente cu protecţia mediului, comisiei de urbanism din cadrul consiliului local şi a altor instituţii/organisme interesate de la nivel  judeţean , precum şi de către persoana responsabilă cu informarea şi consultarea publicului, astfel încât să se asigure identificarea prealabilă a nevoilor la care P.U.G. trebuie să răspundă. 

ART.33. Documentaţia necesară atribuirii serviciilor de elaborare sau revizuire a P.U.G. include în mod clar obligaţiile ce derivă din derularea activităţilor de informare şi consultare a publicului. 
Secţiunea a-2-a
Etapa 2– etapa de documentare şi elaborare a studiilor de fundamentare

ART.34. În etapa elaborării studiilor de fundamentare a propunerilor, cerinţele şi opţiunile publicului legate de dezvoltarea urbană durabilă sunt obţinute de elaboratorul documentaţiei de urbanism prin metode de cercetare sociologică relevate pentru obiectivele propuse. 

ART.35. Cercetarea sociologică se efectuează de către persoane specializate în pregătirea, derularea şi analizarea rezultatelor metodelor corespunzătoare, atestate conform legii în privinţa elaborării documentaţiilor de urbanism şi amenajare a teritoriului. 

Secţiunea a-3-a
Etapa 3 – etapa elaborării propunerilor P.U.G. şi R.L.U. aferent

ART.36. (1) Pe parcursul elaborării propunerilor este recomandată consultarea publicului sau a anumitor factori interesaţi, precum organizaţii ale societăţii civile, asociaţii profesionale, asociaţii ale sectorului de afaceri, reprezentanţi ai cetăţenilor, asupra evoluţiei propunerilor preliminare, a alternativelor şi opţiunii preferate, astfel încât să fie preîntâmpinate eventuale dezacorduri sau contestări. 

(2) În vederea reducerii birocratizării şi a costurilor se recomandă ca această consultare să fie organizată în mod unitar cu evaluarea de mediu, prin colaborarea cu autorităţile responsabile din domeniul mediului. 

ART.37. Informarea şi consultarea publicului asupra propunerilor de P.U.G. se fac astfel: 

a) Primăria comunei Crucea, prin Compartimentul de Urbanism şi Programe de Dezvoltare, informează publicul prin următoarele activităţi simultan: 

· publică cel puţin pe propria pagină de internet anunţul cu privire la posibilitatea, 
modul şi perioada, locul şi orarul în care se pot consulta documentele complete ale propunerilor şi transmit observaţiile la sediul autorităţii competente pentru aprobarea finală a P.U.G. în termen de maximum 45 de zile calendaristice de la data ultimului anunţ, precum şi obiectivele, data, locul de desfăşurare, ora de începere şi durata estimată a dezbaterii publice care are loc la minimum 20 de zile de la data ultimului anunţ; 

· afişează anunţul de mai sus şi propunerile însoţite de explicaţii succinte, scrise şi 
desenate, într-un limbaj nontehnic, pe o perioadă de cel puţin 30 de zile, la sediul propriu şi în alte locuri special amenajate; 

· trimite în scris către factorii interesaţi identificaţi anunţul publicat , cu cel puţin 15 
zile înainte de data dezbaterii publice 

b) Primăria comunei Crucea, prin Compartimentul de Urbanism şi Programe de Dezvoltare, consultă publicul asupra propunerilor prin cel puţin următoarele activităţi : 

· pune la dispoziţia publicului, pentru consultare, prima versiune a propunerilor pe 
durata a cel puţin 45 de zile; 
· expune materialele grafice cu explicaţii formulate într-un limbaj nontehnic, pe 
durata a cel puţin 45 de zile, într-un spaţiu special amenajat şi cu posibilitatea colectării în scris a observaţiilor cetăţenilor; 

· pregăteşte, organizează şi conduce o dezbatere publică cu privire la propuneri; 

c) Primăria comunei Crucea, prin Compartimentul de Urbanism şi Programe de Dezvoltare, informează publicul cu privire la rezultatele consultării, cel puţin prin publicarea pe propria pagină de internet a observaţiilor şi sugestiilor publicului asupra propunerilor preliminare şi a răspunsului la acestea, în termen de maximum 15 zile de la data dezbaterii publice (eventual şi prin anunţ în presă); 

d) Consultarea publicului pe propunerile de plan se face înainte de transmiterea documentaţiei pe circuitul legal de avizare; 

ART.38. Pentru propunerile ce aduc modificări importante unor părţi mari din localitate sau care afectează un număr mare de persoane, Primăria comunei Crucea, prin Compartimentul de Urbanism şi Programe de Dezvoltare, poate: 

a) să informeze publicul prin  broşuri, anunţuri în şcoli;
b) să consulte publicul asupra propunerilor prin: dezbateri publice pe anumite subiecte critice, dezbateri sau întruniri în anumite zone, interviuri de grup, grupuri consultative structurate pe domenii sau pe anumite categorii de public, etc . 

c) să organizeze  audieri publice, întâlniri itinerante, pentru identificarea propunerilor alternative şi ideilor iniţiate de public prin interacţiune cu echipele de lucru, punerea în comun a cunoştinţelor şi competenţelor sau identificarea intereselor mutuale, etc. 

ART.39. Elaboratorul P.U.G.-ului desemnat în urma licitaţiei va prezenta detaliat propuneri de desfăşurare a fiecărei etape descrisă în acest capitol, înaintea iniţierii acesteia de către  Compartimentul de Urbanism şi Programe de Dezvoltare. 

ART.40. (1) În vederea introducerii în circuitul legal de avizare a P.U.G. şi R.L.U. aferent P.U.G., Primăria comunei Crucea, prin Compartimentul de Urbanism şi Programe de Dezvoltare, asigură realizarea raportului consultării populaţiei. 

(2) Raportul consultării însoţit de punctul de vedere al Compartimentului de Urbanism şi Programe de Dezvoltare se prezintă Consiliului local al Comunei Crucea, spre însuşire sau respingere. În vederea fundamentării tehnice a deciziei, Primăria comunei Crucea,  poate solicita opinia unor experţi atestaţi sau a unor asociaţii profesionale din domeniu. 

Secţiunea a-4-a
Etapa 4 – etapa aprobării propunerilor P.U.G. şi R.L.U. aferent

ART.41. Informarea şi consultarea publicului în etapa de aprobare a P.U.G. se face conform prevederilor legale în vigoare, privind asigurarea transparenţei decizionale în administraţia publică, respectiv asigurarea liberului acces la informaţiile de interes public. În acest context părţile din documentaţie care conţin prevederi cu caracter normativ (regulamentul de urbanism aferent) precum şi hotărârea de consiliu privind aprobarea P.U.G. vor fi publicate pe pagina proprie de internet. 

Secţiunea a-5-a
Etapa 5 – etapa monitorizării şi implementării P.U.G. şi R.L.U. aferent

ART.42. Informaţiile conţinute în P.U.G. şi R.L.U. aferent reprezintă informaţii de interes public şi vor fi puse la dispoziţia celor interesaţi, automat, prin publicare pe pagina de internet a primăriei, respectiv, vor fi eliberate la cerere extrase din acestea sub formă de copii în format tipizat sau electronic,  în condiţiile Legii nr.544/2001 cu modificările şi completările ulterioare. 
Anual, Compartimentul de Urbanism şi Programe de Dezvoltare va întocmi rapoarte privind stadiul implementării prevederilor P.U.G. 

Planul Urbanistic Zonal (P.U.Z.) şi Regulamentul Local de Urbanism (R.L.U.) aferent acestuia;
ART.43. Implicarea şi consultarea publicului se va face în patru etape : 

a) Etapa 1 – etapa pregătitoare P.U.Z. şi R.L.U. aferent; 

b) Etapa 2 – etapa elaborării propunerilor P.U.Z. şi R.L.U. aferent; 


c) Etapa 3 – etapa aprobării P.U.Z. şi R.L.U. aferent; 

d) Etapa 4 – etapa monitorizării implementării P.U.Z. şi R.L.U. aferent; 

Secţiunea. 1
Etapa 1 – etapa pregătitoare P.U.Z. şi R.L.U. aferent;
ART.44. (1) În situaţia în care iniţiatorul P.U.Z.-ului este primăria, tema de proiectare, obiectivele şi cerinţele P.U.Z. se vor elabora cu sprijinul unui grup cu rol consultativ format din reprezentanţi ai compartimentului de specialitate, Comisiei tehnice de Amenajare a Teritoriului şi Urbanism, ai autorității competente cu protecția mediului, comisiei de urbanism din cadrul consiliului local și ai altor instituții/organisme interesate de la nivel central, județean sau local, precum și persoana responsabilă cu informarea și consultarea publicului, astfel încât să se asigure identificarea prealabilă a tuturor nevoilor la care PUZ trebuie să răspundă.

 În funcție de impactul estimat al PUZ (suprafața studiată, modificări propuse, specificul investiției ce a generat documentația) pentru argumentarea unor obiective ale planului sau pentru identificarea și evaluarea unor posibile opinii și interese divergente, în vederea determinării oportunității planului de interes public, primăria comunei Crucea poate aduce la cunoștința publicului, intenția de elaborare a PUZ și obiectivele acestuia prin anunțuri pe pagina proprie de internet, anunțuri către proprietarii din zonă, afișări ale anunțului în zona de studiu preconizată, întâlniri cu locuitorii din zonă etc.

(2) Documentația necesară atribuirii serviciilor de elaborare a PUZ-ului trebuie să includă și obligațiile elaboratorului ce derivă din procedurile specifice de informare și consultare a publicului.

(3) Afișarea în vederea informării populației se face pe panouri conforme cu modelele prevăzute în ord. 2701/2010.

(4) Informarea si consultarea publicului va incepe odata cu transmiterea unei solicitari către Primaria Crucea, însoțită de documentația preliminara P.U.Z. și copii după Avizul de Oportunitate favorabil și Certificatul de Urbanism; Documentatia P.U.Z. va fi întocmită conform Ordinului nr.176/N/2000 pentru aprobarea reglementarii tehnice “Ghid privind metodologia de elaborare și conținutul-cadru al planului urbanistic zonal”, mai puțin avizele;

- PARTE SCRISĂ: memoriu tehnic și regulament local de urbanism aferent P.U.Z.-ului

- PARTE DESENATĂ (obligatoriu):

- plan de încadrare în zonă;

- plan de situație existent;

- planșa de reglementări urbanistice - zonificare;

- planșa de proprietate asupra terenurilor;

ART.45. În cazul în care initiatorul planului este un investitor privat, persoană fizică sau juridică, obligatiile ce derivă din procedurile specifice de informare si consultare a publicului se vor transmite iniţiatorului prin certificatul de urbanism si/sau avizul de oportunitate.

Procedurile, modalitățile și tehnicile specifice de informare și consultare a publicului se stabilesc pe baza regulamentului local referitor la implicarea publicului, adoptat și în concordanță cu cerințele ce derivă din obiectivele principale propuse, complexitatea și impactul estimat al PUZ.

ART.46. Informarea cu privire la intenţia de elaborare a P.U.Z. se va face simultan atât de primărie cât şi de iniţiatorul P.U.Z.-ului, prin următoarele metode: 

a) Afişare anunţ la sediul primăriei în spaţii accesibile tuturor cetăţenilor;

Anunţul va conţine: 

- elemente de temă (scopul, obiectul, probleme specifice); 

- datele de contact ale persoanei responsabile cu informarea şi consultarea publicului; 

- perioada în care pot fi transmise observaţii, sesizări; 

b) publicare anunţ pe pagina de internet a primăriei; 

c) expunere pe panouri de informare rezistente la intemperii (conform modelului din Ord.2701/2010), montate de iniţiatorul P.U.Z.-ului, în limitele zonei de studiu, respectiv în faţa parcelei pentru care a fost iniţiat P.U.Z.-ul. 

ART.47. În termen de 5 zile lucrătoare, persoana responsabilă cu informarea şi consultarea publicului din cadrul Compartimentului de Urbanism şi Amenajarea Teritoriului pune la dispoziţia iniţiatorului datele necesare a fi înscrise pe panoul model din Ord.2701/2010. 

ART.48. Se acordă iniţiatorului un termen de 5 zile lucrătoare în care să facă dovada afişării panoului model cf. Ord. 2701/2010 cu datele puse la dispoziţie de către Compartimentul de Urbanism şi Programe de Dezvoltare.

ART.49. Iniţiatorul documentaţiei va face dovada amplasării pe proprietate a panoului model cf. Ord. 2701/2010 completat, prin fotografii datate. Panoul va rămâne pe parcelă până la declanşarea etapei următoare. 

ART.50. De la data amplasării panoului pe parcela beneficiarului, se va acorda o perioadă de 5 zile calendaristice în care proprietarii ale căror imobile sunt direct afectate de intenţiile de elaborare P.U.Z. sau asociaţii legal constituite, pot face observaţii în scris înregistrate la sediul primariei Crucea.

ART.51. Pentru documentaţiile care pot avea un impact asupra comunităţii, Compartimentul de Urbanism şi Programe de Dezvoltare, poate organiza consultări cu Ordinul Arhitecţilor din România, Registrul urbaniştilor din România şi Comisia de Urbanism din cadrul Consiliului local Crucea. 

ART.52. Etapa 1 se va finaliza prin întocmirea unui Proces verbal, care să detalieze observațiile primite de la persoanele interesate și/sau afectate.
Secţiunea a-2-a
Etapa 2 – etapa elaborării propunerilor P.U.Z. şi R.L.U. aferent
ART.53. Informarea și consultarea publicului cu privire la propunerile de PUZ se face de către Primăria comunei Crucea, înainte de transmiterea documentației pe circuitul tehnic de avizare, astfel:

1. publică pe propria pagină de internet anunțul cu privire la posibilitatea, modul și perioada, locul și orarul în care se pot consulta documentele și transmit observații la sediul autorității publice competente pentru aprobarea PUZ în termen de maximum 25 de zile calendaristice de la data anunțului, precum și obiectivele, data, locul de desfășurare, ora de începere și durata estimată pentru fiecare metodă de consultare;

2. identifică și notifică proprietarii ale căror proprietăți vor fi direct afectate de propunerile PUZ;

3. pune la dispoziția publicului spre consultare documentele aferente propunerilor PUZ, inclusiv materiale explicative scrise și desenate, într-un limbaj non-tehnic, precum și documentele ce au stat la baza primei variante a propunerilor, după caz: certificatul de urbanism, avizul de oportunitate;

4. afișează anunțul la sediul propriu și în alte locuri special amenajate, pe panouri rezistente la intemperii, cu caracteristici stabilite prin procedurile specifice amplasate în cel puțin 3 locuri vizibile pe teritoriul zonei studiate;

5. investitorul privat inițiator al PUZ afișează anunțul pe panouri rezistente la intemperii, cu caracteristici stabilite prin procedurile specifice, în loc vizibil la parcela care a generat intenția elaborării PUZ;

ART.54. Compartimentul de Urbanism şi Programe de Dezvoltare, prin persoana responsabilă cu informarea şi consultarea publicului, va afişa pe site-ul Primăriei comunei Crucea, anunţul cu privire la posibilitatea, modul, locul, perioada şi orarul în care se poate consulta respectiva documentaţie de urbanism și se pot transmite observații, în termen de maximum 25 de zile calendaristice de la data anunțului. 

ART.55. (1) Compartimentul de Urbanism şi Programe de Dezvoltare, prin persoana responsabilă cu informarea şi consultarea publicului, va identifica şi notifica cetăţenii ale căror proprietăţi vor fi direct afectate de propunerile P.U.Z, aducându-le la cunoştinţă posibilitatea, modul, locul, perioada şi orarul în care pot consulta documentele. 

   (2) In cazul în care inițiatorul este un investitor privat, toate observatiile, sugestiile și propunerile din partea publicului interesat vor fi transmise initiatorului/investitorului, care va raspunde, va argumenta și motiva în scris, în termen de maxim 10 zile calendaristice, rezultatele consultării. Acestea vor fi publicate pe pagina de internet a Primariei Crucea.
ART.56. Documentele aferente propunerilor P.U.Z., inclusiv materialele explicative scrise şi desenate, precum şi documentele ce au stat la baza elaborării propunerilor (certificatul de urbanism şi avizul de oportunitate) sunt puse la dispoziţia publicului pentru consultare, pentru perioada menționată de 25 de zile calendaristice de la publicarea anunțului.

Observaţiile, sugestiile şi propunerile celor interesaţi pot fi transmise la sediul Primăriei comunei Crucea sau online. 

În această perioadă, în funcţie de complexitatea documentaţiei sau de impactul estimat al acesteia, Primăria poate organiza o întâlnire între proiectant, iniţiatorul documentaţiei şi persoanele identificate conform art.15 şi cele care au transmis observaţii conform art.50. 

ART.57. După expirarea acestei perioade, în termen de 15 zile calendaristice, Compartimentul de Urbanism şi Programe de Dezvoltare, va informa publicul cu privire la rezultatele informării şi consultării publicului, a observaţiilor şi sugestiilor acestora şi a răspunsului argumentat şi motivat a iniţiatorului documentaţiei de urbanism. Aceste informări şi răspunsuri se vor afişa  la sediul Primăriei comunei Crucea. 

ART.58. Compartimentul de Urbanism şi Programe de Dezvoltare,  transmite în scris proprietarilor ale căror imobile sunt direct afectate de propunerile P.U.Z, răspunsul la observațiile sau sugestiile depuse.
ART. 59. În funcție de complexitatea sau impactul estimat al propunerilor PUZ, autoritățile administrației publice responsabile cu aprobarea acestuia:

a) informează publicul prin expoziții în zonă, emisiuni TV, broșuri, anunțuri în școli etc.;

b) consultă publicul prin: dezbateri publice, interviuri de grup, grupuri consultative pe domenii sau pe anumite categorii de public etc.;

c) organizează ateliere de lucru, audieri publice, întâlniri etc., pentru identificarea și punerea în comun a cunoștințelor și competențelor sau identificarea intereselor mutuale etc.

ART.60. (1) Dezbaterea publică va fi organizată la sediul primăriei, de către Compartimentul de Urbanism şi Programe de Dezvoltare,  data şi ora fiind anunţate pe site-ul oficial al Primăriei comunei Crucea şi în scris persoanelor direct  interesate. 
(2) La dezbateri participă obligatoriu iniţiatorul şi/sau elaboratorul documentaţiei de urbanism supusă dezbaterii. 

(3) Cetăţenii care doresc să ia cuvântul în cadrul dezbaterii publice, se vor înscrie înaintea începerii acesteia, pe baza Cărţii de identitate, la persoana responsabilă de conducerea dezbaterii, menţionând documentaţia de urbanism pentru care doresc sa-şi expună punctul de vedere. 

(4) Propunerile, sugestiile şi opiniile participanţilor la dezbatere se consemnează într-un proces verbal şi se înregistrează la sediul primariei. 

ART.61. Etapa 2 se va finaliza prin afişarea pe site-ul Primăriei comunei Crucea a Raportului informării şi consultării publicului ocazie cu care se va putea începe circuitul legal de avizare. 

Secţiunea a-3-a
Etapa 3 – etapa aprobării P.U.Z. şi R.L.U. aferent
ART.62. Planul urbanistic zonal şi regulamentul de urbanism aferent acestuia se supun aprobării Consiliului Local Crucea în baza raportului de specialitate, raportului consultării populaţiei si avizul structurii de specialitate din cadrul C.J. Constanta. 

ART.63. Informarea şi consultarea publicului în etapa de aprobare a P.U.Z. se face conform prevederilor legale în vigoare, privind asigurarea transparenţei decizionale în administraţia publică respectiv asigurarea liberului acces la informaţiile de interes public.         În acest context planşele de reglementări urbanistice, raportul de specialitate, raportul consultării populaţiei şi hotărârea de consiliu privind aprobarea P.U.Z., vor fi publicate pe pagina de internet a primăriei. 

Secţiunea a-4-a
Etapa 4 – etapa monitorizării implementării P.U.Z. şi R.L.U. aferent

ART.64. Informaţiile conţinute în P.U.Z. şi regulamentul de urbanism aferent acestuia, reprezintă informaţii de interes public şi vor fi puse la dispoziţie prin publicare pe pagina de internet. La cerere, pot fi eliberate extras din acestea sub formă de copii, în format electronic sau tipărit, în condiţiile Legii nr.544/2001 cu modificările şi completările ulterioare. 

PLANUL URBANISTIC DE DETALIU (P.U.D.)
ART.65. Implicarea şi consultarea publicului se va face în trei etape : 

a) Etapa 1 – etapa pregătitoare P.U.D. 

b) Etapa 2 – etapa aprobării P.U.D. 

c) Etapa 3 – etapa monitorizării implementării P.U.D. 

Secţiunea 1
Etapa 1 – etapa pregătitoare P.U.D.

ART.66. Începerea Etapei 1 se va realiza odată cu Cererea pentru informare şi consultare a publicului, înregistrată la sediul primăriei, împreună cu o documentaţie ce va cuprinde: 

I – copie după Certificatul de Urbanism; 

II – PARTE TEHNICĂ : inclusiv în format digital (PDF) – documentaţie de P.U.D. întocmită conform Ordinului nr.37/N/2000 pentru aprobarea reglementării tehnice „Ghid privind metodologia de elaborare şi conţinutul-cadru al planului urbanistic de detaliu”, mai puţin avizele; 

PARTE SCRISĂ: memoriu tehnic; 

PARTE DESENATĂ (cel puţin): 

· plan de încadrare în zonă; 

· plan de situaţie existent;
· planşă de reglementări urbanistice; 

· planşă de obiective de utilitate publica; 

III. AFIŞE: completate conform model Ord. 2071/2010 şi vor fi aplicate pe panouri rezistente la intemperii astfel: 

· 1 afiş cu dimensiunile 60x90 cm. ce va fi amplasat de către iniţiatorul documentaţiei

de urbanism pe parcela care a generat P.U.D.-ul 

IV.- – DATELE DE IDENTIFICARE VECINI DIRECT AFECTAŢI: proprietarii parcelelor vecine pe toate laturile care a generat P.U.D.-ul.
Secţiunea a-2-a
Etapa 2 – etapa aprobării P.U.D.
ART.67. Planul Urbanistic de Detaliu se supune aprobării Consiliului Local Crucea, în baza raportului de specialitate şi a raportului consultării publicului. 

ART.68. Informarea şi consultarea publicului în etapa de aprobare a P.U.D.- ului se face conform prevederilor legale în vigoare privind asigurarea transparenţei decizionale în administraţia publică, respectiv asigurarea liberului acces la informaţiile de interes public. În acest context planşele de reglementări urbanistice, raportul de specialitate, raportul consultării publicului şi hotărârea de consiliu privind aprobarea P.U.D, vor fi publicate pe pagina de internet. 

Secţiunea a-3-a
Etapa 3 – etapa monitorizării implementării P.U.D.
ART.69. Informaţiile conţinute în P.U.D. reprezintă informaţii de interes public şi vor fi puse la dispoziţie prin publicare pe pagina de internet. La cerere, extras din acestea pot fi eliberate în format electronic sau tipărit, contra cost, în condiţiile Legii nr.544/2001 cu modificările şi completările ulterioare.
ART.70. În situația solicitării elaborării unui PUD, autoritățile administrației publice locale informează și consultă populația în conformitate cu regulamentul local aprobat prevăzut de prezenta metodologie, cel puțin prin următoarele modalități:

a) se notifică proprietarii parcelelor vecine pe toate laturile celei care a generat PUD privind intenția și propunerile documentației de urbanism, cu acordarea unui termen de primire a observațiilor sau propunerilor de minimum 15 zile;

b) în situația în care inițiatorul PUD este o persoană fizică sau juridică interesată, în termen de 5 zile de la primirea tuturor observațiilor, autoritățile administrației publice locale competente cu aprobarea planului notifică inițiatorul PUD cu privire la eventualele obiecții primite și solicită modificarea propunerilor sau răspunsul motivate de refuz al acestora, cu acordarea unui termen de transmitere a răspunsului în termen de maximum 10 zile;

c) în termen de 10 zile de la răspunsul argumentat al inițiatorului PUD, autoritățile administrației publice locale informează în scris proprietarii care au trimis opinii cu privire la observațiile primite și răspunsul la acestea.

Capitolul 5
Modul în care se va face evaluarea proceselor de participare publică şi actualizarea Regulamentului local în consecinţă
Art. 71. Principalele modalităţi de evaluare a participării publicului în activitatea de adoptare a unei documentaţii de urbansim sunt: 

a) obtinerea unor abilităţi de identificare a necesităţilor şi problemelor comunitare; 

b) însuşirea unor noi mecanisme de lucru privind coparticiparea cetăţenilor la identificarea problemelor majore ale colectivităţilor locale; mese rotunde, seminare, audieri sau dezbateri publice etc; 

c) obţinerea unor abilităţi de comunicare interpersonală; 

d) însuşirea unor procedee şi mecanisme economice de dezvoltare comunitară; 

e) însuşirea unor noi proceduri democratice de participare a publicului la treburile publice şi procesele decizionale; 

f) obţinerea experienţei de lucru în echipă a publicului, fiind motivat de interesele comunitare; 

g) obţinerea unei experienţe în desfăşurarea expertizei publice a procesului de implementare a diferitor proiecte locale; 

h) însuşirea unor practici de evaluare socio-economică a diferitor aspecte ale vieţii comunitare; 

i) obţinerea unor abilităţi de informare a publicului privind activitatea autorităţilor publice în procesul de implementare a diferitor proiecte; 

j) însuşirea unor mecanisme şi instrumente de protecţie a drepturilor cetăţenilor. 

Capitolul 6
Dispoziţii finale

Art.72. Pentru anunţurile în vederea informării şi consultării publicului cu privire la elaborarea sau revizuirea documentaţiilor de urbanism, se vor folosi panouri conforme cu modelele prevazute în anexele, care face parte integrantă din Metodologia de informare şi consultare aprobată prin Ordinul Nr. 2701/30.12.2010, asa cum au fost descrise pentru fiecare documentatie.
Art.73. Responsabilitățile stabilite personalului angajat în cadrul aparatului de specialitate al Primarului comunei Crucea sunt sarcini de serviciu şi se cuprind în fișa postului persoanelor nominalizate.

Art.74.(1)Documentaţiile de urbanism şi amenajare a teritoriului elaborate şi aprobate după data intrării în vigoare a prezentului regulament fără respectarea prevederilor acestuia sunt nule de drept. 

 
(2)Pentru documentaţiile de urbanism aflate în curs de elaborare sau avizare, Primăria Comunei Crucea, va asigura informarea şi consultarea publicului, în funcţie de etapa în care se află, fără a relua integral întreaga procedură. 
Art.75. Activitatile de înstiinţare si consultare a publicului efectuate pentru P.U.Z si P.U.D-uri de investitori privati persoane fizice si juridice vor fi suportate integral de acestia.
Art.76. În cazul nerespectării prevederilor prezentului regulament, se vor aplica prevederile legislaţiei în vigoare, iar în cazul funcţionarilor se vor aplica sancţiunile stabilite prin Legea nr.188/1999, privind Statutul funcţionarilor publici.
Art.77. Evaluarea eficacităţii procesului de consultare şi informare a publicului se face anual prin analiza observaţiilor, reclamaţiilor şi recomandărilor de îmbunătăţire, a modificărilor legislative.     În urma analizei se încheie un proces verbal care poate să stea la baza modificărilor prezentului Regulament.

Art.78. Prevederile prezentului Regulament vor fi permanent corelate, completate și actualizate cu evoluţia legislaţiei cu caracter general, precum şi cu cea a legislaţiei de specialitate.

Art.79. Acest regulament poate fi modificat ori de cate ori este nevoie în funcție de necesități.
             PRIMĂRIA COMUNEI CRUCEA      
                                                                            Inspector Urbanism,





          Lăcrămioara Bălan
